b'\n_START_ARTICLE_\nVelika nagrada Doningtona 1938\n_START_SECTION_\nPred dirko\n_START_PARAGRAPH_\nPo tem ko se je politi\xc4\x8dna situacija v Evropi umirila, je bila dirka za Veliko nagrado Doningtona z obema nem\xc5\xa1kima mo\xc5\xa1tvoma izpeljala tri tedne kasneje, kot je bila prvotno na\xc4\x8drtovana. V mo\xc5\xa1tvu Auto Uniona je Rudolf Hasse nadomestil Hansa Stucka, v Mercedes-Benzu pa je Walter B\xc3\xa4umer nastopil namesto obolelega Rudolfa Caracciola. Ecurie Bleue je nastopala s po enim dirkalnikom Delahaye 145 in Delahaye 155, Maserati pa je na dirko pripeljal le en dirkalnik Maserati 8CTF za Luigija Villoresija. Ostali dirka\xc4\x8di so bili ve\xc4\x8dinoma angle\xc5\xa1ki privatniki. Steza je bila glede na lansko izbolj\xc5\xa1ana, toda \xc5\xa1e vedno zelo neravna. Tazio Nuvolari je na treningu tr\xc4\x8dil v jelena, v nesre\xc4\x8di se ni po\xc5\xa1kodoval. Kljub temu pa je bil najhitrej\xc5\xa1i vse dni prostih treningov, le zadnji dan mu je najbolj\xc5\xa1i \xc5\xa1tartni polo\xc5\xbeaj speljal Hermann Lang. V prvo vrsto sta se uvrstila \xc5\xa1e Manfred von Brauchitsch in doma\xc4\x8di favorit, Richard Seaman.\n_START_SECTION_\nDirka\n_START_PARAGRAPH_\nZnak za \xc5\xa1tart dirke je dal opoldne Vojvoda Kenta. Povedel je Nuvolari, M\xc3\xbcller pa je \xc5\xa1tartal slab\xc5\xa1e. Po koncu prvega kroga je \xc5\xa1e vedno vodil Nuvolari, sledili so mu Hermann Paul M\xc3\xbcller, von Brauchitsch, Seaman, Lang, B\xc3\xa4umer, Hasse, Christian Kautz in Ren\xc3\xa9 Dreyfus. Kautz je kot prvi odstopil potem, ko je v tretjem krogu dvakrat zletel s steze. Raph je zaradi te\xc5\xbeav z motorjem zapeljal na postanek v tretjem krogu, nato pa \xc5\xa1e v osmem, preden je v desetem krogu dokon\xc4\x8dno odstopil. Nuvolari je za\xc4\x8del ostalim be\xc5\xbeati sekundo na krog, saj je M\xc3\xbcller zadr\xc5\xbeeval ostale Mercedeseve dirka\xc4\x8de. V \xc4\x8detrtem krogu je Seaman prehitel von Brauchitscha za tretje mesto, toda tudi on ni mogel mimo M\xc3\xbcllerja. V ozadju je Villoresi iz enajstega mesta napredoval do \xc5\xa1estega mesto, ko je moral v osemnajstem krogu odstopiti zaradi okvare motorja. V \xc5\xa1estindvajsetem krogu se je enako primerilo tudi Dreyfusu. V istem krogu je Nuvolari zapeljal v bokse na menjavo sve\xc4\x8dk. Postanek je trajal triinpetdeset sekund in vrnil se je na \xc4\x8detrto mesto za Langa ter pred von Brauchitscha, Hasseja in B\xc3\xa4umerja._NEWLINE_Robin Hanson je v petindvajsetem krogu odstopil zaradi eksplozije motorja, pri tem se je na stezo v ovinkih Holly Wood in Old Hairpin izlilo olje. Nuvolari je kot prvi od vodilnih dirka\xc4\x8dev pripeljal na to mesto in zdrsnil je v travo, toda uspel je ujeti dirkalnik in se vrniti na stezo. Tudi von Brauchitsch je ujel svoj dirkalnik po tem, ko se je dvakrat zavrtel in ga je odneslo v zanko po\xc4\x8dez. Toda naslednji Hasse se je zavrtel, tr\xc4\x8dil vzvratno ob ogrado in moral odstopiti. Tudi drugouvr\xc5\xa1\xc4\x8deni Seaman se je krog kasneje zavrtel, pri tem mu je ugasnil dirkalnik in je izgubil krog proti vodilnim, ko je \xc4\x8dakal na predstavnike organizatorja dirke, da ga porinejo na stezo. Tako je vodil M\xc3\xbcller, sledili so mu Lang, Nuvolari, von Brauchitsch, B\xc3\xa4umer, Seaman in Arthur Dobson. Okoli polovice dirke je ve\xc4\x8d dirka\xc4\x8dev opravilo svoj postanek v boksih, kot prvi Lang v osemintridesetem krogu. Njegov postanek je trajal triintrideset krogov, toda dolil je le gorivo. Dva kroga kasneje je v bokse zapeljal M\xc3\xbcller, ki je poleg dolivanja goriva zamenjal tudi zadnje gume, njegov postanek je trajal \xc5\xa1tirideset sekund, zato ga je Lang prehitel in s tem prevzel vodstvo._NEWLINE_B\xc3\xa4umerjev postanek za gorivo je trajal \xc5\xa1tiriin\xc5\xa1tirideset sekund, Seaman pa je poleg tega zamenjal \xc5\xa1e sve\xc4\x8dke, zato je njegov postanek trajal devetinsedemdeset sekund. Krog kasneje je postanek opravil \xc5\xa1e Nuvolari. Za menjavo vseh \xc5\xa1tirih gum in dolivanje goriva so mehaniki potrebovali le petintrideset sekund. Vodilni Lang je za\xc4\x8del hitro be\xc5\xbeati M\xc3\xbcllerju, do petdesetega kroga je imel \xc5\xbee \xc5\xa1tirideset sekund prednosti, toda Nuvolari je v lovu za vrh postavil najhitrej\xc5\xa1i krog dirke. Do petdesetega kroga je Nuvolari prehitel M\xc3\xbcllerja za drugo mesto in za\xc4\x8del loviti vodilnega Langa, ki mu je priletel kamen v vetrobransko stezo, zaradi ve\xc4\x8djega pritiska vetra pa je izgubljal tri sekunde na krog. Nuvolari je potavil nov rekord steze v triinpetdesetem krogu in ponovno v \xc5\xa1estinpetdesetem krogu. Do \xc5\xa1estdesetega kroga je razlika padla na dvajset sekund, sedem krogov kasneje pa je Nuvolari na ravnini prehitel Langa in ponovno pre\xc5\xa1el v vodstvo. \xc5\xa0estin\xc5\xa1tirideset letni Nuvolari je ob ovacijah s tribun dosegel drugo zaporedno zmago na tej dirki, drugouvr\xc5\xa1\xc4\x8deni Lang pa se je sesedel, ko je izstopil iz dirkalnika. Hladen veter, ki mu je s hitrostjo 200\xc2\xa0km/h pihal naravnost v glavo, je mo\xc4\x8dno vplival na njegov krvni pretok. Seaman je ob koncu dirke prehitel M\xc3\xbcllerja za tretje mesto.'